DA Den Europæiske Unions Tidende C 278/7

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 278/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»ARROZ DEL DELTA DEL EBRO«/»ARRÒS DEL DELTA DE L'EBRE«

EF-Nr.: ES-PDO-0105-0336-04.10.2011

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område —  Bevis for oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser —  Andet (angives nærmere)

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er):

3.1. Varebeskrivelse:

3.1.1. Sorter

Ændringen består i at introducere sorten Gleva som erstatning for sorten Sénia.

Sorten Sénia er afskaffet, eftersom frø af denne sort ikke længere dyrkes til kommercielt brug. Af samme årsag har det spanske ministerium for miljø samt land- og havmiljø ladet sorten Gleva erstatte den som kontrolsort.

Gleva stammer fra samme område og er bedre tilpasset de lokale klima- og jordbundsforhold end Sénia.

Den har kortere stængler og er derfor mere modstandsdygtig overfor nedlag.

Det er en sort, der har en kortere cyklus, hvilket bevirker, at det er en vandbesparende og dermed mere bæredygtig sort.

Det er en sort, der er mere modstandsdygtig over for skimmelsygdomme, hvorfor der bruges færre svampedræbende midler, hvilket gør den mere bæredygtig i forhold til miljøet.

Det er en sort, der på god vis har formået at tilpasse sig det miljøvenlige landbrugs vilkår. Eftersom den er mere modstandsdygtig over for angreb fra Chilo Suppresalis (asiatisk stængelborer), er det ikke nødvendigt at sprøjtebehandle den så meget fra luften.

Gleva bevarer balancen mellem landbrug og respekten for og bevarelse af naturparken Delta de l'Ebre.

Det er en sort, der kan defineres som en ristype, der minder om Bahía: den har lignende karakteristika med hensyn til det forarbejdede riskorn (middelkornet og perleformet) og lignende organoleptiske egenskaber og kogning.

3.1.2. Klassificering af forarbejdede korn

Klassificeringen af de forarbejdede rå korn er blevet ændret for at tilpasse den til de gældende regler under den fælles markedsordning.

3.2. Produktionsmetode:

3.2.1. Dyrkningsforhold

En del af dyrkningsteknikken og eller –metoden er blevet ændret. Som følge af udviklingen inden for dyrkningsteknikker har det været muligt at inkorporere elementer i dyrkningen, der gør det muligt at reducere vandmængden til dyrkningen. Dette har stor betydning for reduceringen af vandforbruget og forsøget på at udvise mere respekt for omgivelserne og miljøet.

3.2.2. Kontrol af det mærkede produkt

Punkt E.b) i varespecifikationen ændres vedrørende kontrollen af det mærkede produkt i overensstemmelse med forklaringen i punkt 3.3. Mærkning.

3.3. Mærkning:

I varespecifikationens punkt h om mærkning er kontrolorganets forpligtelse til udstede nummererede kontroletiketter med BOB-logoet og EU-logoet fjernet, eftersom der i dag er andre måder at kontrollere produktet på gennem sporing i produktionen. Emballeringsvirksomhederne oplyser kontrolorganet om pakkernes nummer og antallet af emballerede kilo med EU-logo og den beskyttede betegnelses eget logo.

ENHEDSDOKUMENT

RÅDETS FORORDNING (EF) Nr. 510/2006

»ARROZ DEL DELTA DEL EBRO«/»ARRÒS DEL DELTA DE L'EBRE«

EF-Nr.: ES-PDO-0105-0336-04.10.2011

BGB ( ) BOB ( X )

1. Betegnelse:

»Arroz del Delta del Ebro«/»Arròs del Delta de l’Ebre«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet — Ris

3.2. Beskrivelse af produktet med betegnelsen i punkt 1:

Hvid ris af arten Oryza sativa L. af sorterne Bahía, Tebre, Sénia, Fonsa, Bomba og Montsianell, handelsklasse »Ekstra«.

Særlige karakteristika for riskorn af referencesorten (Bahía):

Karakteristika for det forarbejdede rå korn Længde 5,53 mm Bredde 2,99 mm Tykkelse 2,14 mm amylose (% af tørstof) 19,41 % Forarbejdningskarakteristika: Totaludbytte 69,90 % kornets adfærd ved forarbejdning % brudte korn 11,63 % Kogningskarakteristika kogetid: 16 minutter vandoptagelse (2): 1,93 forøgelse af kornets længde 8,45 % Kornets organoleptiske egenskaber efter kogning (ifølge Batcher-skalaen og med vurdering ved smagsprøve (3)) klæbeevne 7,83 acceptabilitet 5,75 visuelt aspekt 5,5

Sorterne Bahía, Tebre, Fonsa, Montsianell og Gleva ligner hinanden meget med hensyn til egenskaber, og omend der i dyrkningsfasen kan vise sig mindre forskelle, er der ingen betydelig forskel på slutproduktet.

Sorten Bomba har en række særlige karakteristika i forhold til de andre, både hvad angår dyrkningsmetode og slutprodukt. Den medtages imidlertid i varespecifikationen pga. af dens kvalitet og traditionelle tilknytning til området Delta de l'Ebre.

Sorterne klassificeres i henhold til det uafskallede riskorns dimensioner således:

Sort Længde Forhold længde/bredde Bahía 8,2 mm — middel 2,20 — halvkugleformet Tebre 8,1 mm — middel 2,00 — kugleformet Fonsa 7,9 mm — middel 2,00 — kugleformet Bomba 7,4 mm — kort 1,85 — kugleformet Montsianell 8,3 mm — middel 2,16 — halvkugleformet Gleva 7,9 mm — middel 2,04 — halvkugleformet

Sorterne har en høj stivelseskoncentration i kornets såkaldte »perleformede« midte, som er årsag til, at risen under kogning optager smag fra de øvrige ingredienser og farves.

Det forarbejdede korn (hvid ris) klassificeres således:

Sort Typologi Type Bahía Middelkornet Perleformet Tebre Middelkornet Perleformet Fonsa Middelkornet Delvis perleformet Bomba Middelkornet Perleformet Montsianell Middelkornet Perleformet Gleva Middelkornet Perleformet

Alle disse sorter er kendetegnet ved ensartethed for kogningens og kornenes vedkommende og er velegnede til at indgå i det lokale køkken, da kornene i modsætning til andre ristyper, såsom langkornet ris, har en stor evne til at optage smag.

Alle sorter, der er omfattet af den beskyttede oprindelsesbetegnelse »Arroz del Delta del Ebro«, har ved afsendelsen karakteristika svarende til klassen »Ekstra«, og kornene skal være sunde, uden svamp, råd, insekter og parasitter og uden fremmed lugt og/eller smag.

Fugtighedsindhold må maksimalt være på 15 %, og kornene må ikke have rester af sølvhinder.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hele processen, lige fra selve produktionen til forarbejdning og rensning af risene, finder sted i det geografiske område beskrevet i punkt 4.

3.6. Særlige regler vedrørende udskæring, rivning eller emballering osv.:

Risene pakkes i æsker eller poser af 5, 2, 1, 0,5 og 0,25 kg, der igen er pakket ind i en anden emballage med henblik på at sikre en komplet emballering. Der anvendes altid kun materialer, der er lovmæssigt godkendte til levnedsmidler.

3.7. Specifikke mærkningsregler:

Obligatorisk angivelse på disse: »Arroz del Delta del Ebro« eller »Arròs del Delta de l'Ebre«, produktets logo, EU-logoet og oplysninger som fastlagt i den relevante lovgivning.

Farvegengivelse af logoet for den beskyttede oprindelsesbetegnelse:

4. Præcis afgrænsning af det geografiske område:

Produktions- og forarbejdningsområdet for ris med den beskyttede oprindelsesbetegnelse »Arroz del Delta del Ebro« er Ebro-deltaet, der udgør en del af distrikterne Baix Ebre og Montsià i Tarragona-provinsen.

Produktionsområdet omfatter arealer i kommunerne Deltebre og Sant Jaume d'Enveja og også arealer i Delta de l'Ebre i kommunerne L'Aldea, Amposta, L'Ampolla, Camarles og Sant Carles de la Ràpita.

Forarbejdnings- og rensningsområdet omfatter de kommuner, der indgår i produktionsområdet.

5. Tilknytning til det geografiske område:

5.1. Det geografiske områdes egenart:

Historisk tilknytning

Dyrkningen af ris i området Delta de l'Ebre foregår på traditionel vis og hænger nøje sammen med den fysiske og geologiske dannelse og udvikling af Ebro-deltaet.

Der er mange skrevne henvisninger til forbindelsen mellem den traditionelle risdyrkning og området Delta de l'Ebre. Bl.a. kan nævnes Geografía de Catalunya af Lluís Solé i Sabaris (1958), hvori der står: »i det 15. århundrede hører vi om nogle forsøg på risdyrkning i Delta de l'Ebre, men den nåede først sit højeste i det 19. århundrede«. I samme bog hedder det et andet sted »… i deltaet, der anvendtes til sæsongræsning for kvæg, kunne der takket være kanalen Canal de la Derecha, som anlagdes i Xerta i anden halvdel af det 19. århundrede, foretages oversvømmelser med ferskvand og indføres risdyrkning, som er blevet stadig mere udbredt, således at de saltholdige arealer er blevet afsaltet, og der samtidig er opnået en tilfredsstillende afgrøde«.

Dyrkningen af ris er fortsat uafbrudt indtil i dag og er den afgrøde, der dyrkes mest af i området.

Tilknytning til naturen

Udviklingen af risdyrkning i Ebro-deltaet hænger sammen med både klima- og jordbundsforholdene og grundvandets saltholdighed og niveau.

Jorden i Delta de l'Ebre har floddyndtekstur og er meget frugtbar og velegnet til dyrkning af ris. Jorddannelsen hænger nøje sammen med vandingen og opfyldningen (bevægelse af både vand og jord, der skal klargøre jorden inden såning).

Markerne giver nogle af de højeste udbytter i verden med deres beliggenhed ved 40 ° nordlig bredde og isotermen 19 °C.

En anden meget vigtig faktor er terrænets saltholdighed, der skyldes havvand, som trænger ind i deltaet, og klimaet som er maritimt middelhavsklima. Vintrene er milde, med lidt nedbør og tørre vinde fra nord-nordvest (vinde kaldet Levanten og Mistral), og somrene er varme, med vedholdende tørke og fugtige vinde fra syd-sydøst (vinde kaldet Migjorn og Garbí). Kun få dage om året er der ingen briser.

Områdets hydrografi begrænser sig til Ebro-flodens sidste ca. 30 km og de to kanaler (højre og venstre), der starter ved dæmningen Xerta i Tivenys, og som løber næsten parallelt med floden. Når de når til deltaet, spreder der sig et net af små kanaler ud fra dem. Det forhold, at vandet til overrisling udelukkende kommer fra Ebro-floden, spiller uden tvivl en afgørende rolle for produktionens ensartethed og samtidig for dens forskellighed i forhold til produktionen i andre områder.

5.2. Produktets egenart:

Alle sorterne er kendetegnet ved ensartethed for kogningens og kornenes vedkommende og deres store sugeevne som følge af den høje koncentration af stivelse i kornets perleformede midte.

De værdsættes også for deres egenskaber ved tilberedning med en klæbrighed på 7,3 og en vandoptagelse på 1,93 g vand pr. g ris og deres deraf følgende høje evne til at optage smag i de forskellige retter, de anvendes til.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Produktets karakteristika er ensartede med hensyn til kvalitet, eftersom alle sorterne, med undtagelse af Bomba, frembyder ensartede karakteristika for slutproduktets vedkommende. Variation skyldes ikke udelukkende sorten, men også det geografiske område, miljøforholdene, klimaet, vandet og modningsprocessen, og som helhed kan det siges, at der er stor ensartethed i hele området.

De særlige naturforhold i området har indflydelse på risens karakteristika. Klima- og jordbundsforholdene, saltholdigheden og den høje grundvandsstand bevirker således, at ris er den eneste afgrøde, der dyrkes i området. Markerne i deltaet er meget velegnede til dyrkning af ris og giver nogle meget høje udbytter.

Risen fra dette område er i høj grad værdsat af forbrugerne på grund af dens perlemorshvide farve, dens smag og dens tekstur, som hænger sammen med karakteristikaene for sorterne og det geografiske område, hvor de dyrkes. Den værdsættes også for sine egenskaber ved tilberedning med hensyn til klæbrighed og vandoptagelse og dens deraf følgende høje evne til at optage smag i de forskellige retter, den anvendes til.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Varespecifikationens fulde tekst kan ses på webstedet:

http://www.gencat.cat/daam/pliego-arroz-delta-ebro

(1) EUT L 93 af 31.3.2006, s. 12.

(2) (g vand/g ris).

(3) ifølge skala: 9 = meget god; 7 = god; 5 = normal; 3 = mangelfuld.